मात्र 'हमरा' मे चित्त लगाउ, अपन बुद्धि 'हमरे'मे लगाउ,
एकर बाद अहाँ 'हमरे' मे निवास करब, एहि मे सन्देह नहि! !
 एना जँ निरन्तर 'हमरे' मे चित्त लगेनाय संभव नहि हो तँ.... .
 तखन अभ्यास-योग सँ 'हमरा' तक पहुँच बनाउ।
 जँ अभ्यास करबा सँ पर्यन्त असमर्थ होइ तँ.... .
 समस्त काज-धाज मात्र 'हमरे' लेल करू! !
 अहाँ सिद्धि - परमानन्द केँ प्राप्त करब!
 जँ समस्त काजो मात्र हमरा लेल करबा सँ असमर्थ छी,
तँ हमरहि आसरा मे रहू,
स्वयं-नियंत्रित बनि समस्त कर्मक फल केँ त्यागू।
 महानुभाव लोकनि! ! गीताक हर संदेश मे मानव-कल्याण निहित छैक। जेना ऊपर देखलहुँ, प्रभुजी सब विकल्प सँ 'कल्याण' प्राप्तिक उपदेश केलनि। पहिने कहला जे चित्त आ बुद्धि केवल ईश्वर मे लगाउ। जँ ओ पार नहि लागय तँ अभ्यास योग सँ हुनका मे लागू। कतेको एहेन छथि जिनका लेल अभ्यास करब सेहो बड कठिन छन्हि, जनितो-बुझितो कतेक रास आपराधिक मूल्यक कार्य हमरा लोकनि करिते टा छी... चित्त केर चपलताक हम सब गुलाम छी ई बात नित्य-चर्या मे स्पष्ट अछि। तदापि समाधान देल गेल जे चलू, जे करू बस ईश्वर केँ सौंपि कय करैत रहू। मोन मे दोषभाव नहि राखू, भगवान् सँ कोनो पर्दा नहि छैक। बुझू जे हर कार्य हुनकहि लेल भऽ रहल अछि। एनाहू सिद्धि भेटत। आब जँ सेहो भावना सँ जीवन-निर्वाह कठिन बुझाइत हो तँ अन्त मे कहैत छथि जे फलक भोग अपना लेल नीक वा बेजाय केँ बिसरि स्वयं प्रभुक आश्रय मे रहऽवला एक निरीह जीव, सब हुनकहि कृपा सँ होयत ई सोचि, अपना केँ नियंत्रित राखू, द्वंद्व मे नहि फँसू, चिन्ता सँ मुक्त रहू!
 हरिः हरः! ! 